Kan arbeidsgiver pålegge meg å ta koronatest?
Arbeidsgivers pålegg til arbeidstakere om medisinsk testing er et kontrolltiltak etter arbeidsmiljøloven kapittel 9. Arbeidsgiver har plikt til å drøfte både behovet for, og gjennomføringen av kontrolltiltaket, med de tillitsvalgte før det iverksettes. Formålet med drøftelsene er å komme frem til løsninger som i størst mulig grad begrenser inngrepet i arbeidstakernes personlige forhold i forbindelse med etablering og gjennomføring av kontrolltiltak. Behovet for kontrolltiltaket skal også jevnlig vurderes. 

Videre er reglene strenge for å iverksette og gjennomføre et slikt kontrolltiltak. Tiltaket kan kun gjennomføres «når det følger av lov eller forskrift» eller «når arbeidsgiver finner det nødvendig for å verne liv eller helse». 

Med hjemmel i Covid-19-forskriften kan enkelte arbeidsgivere pålegge enkelte arbeidstakere testing. Arbeidstakere på fly, godstog og skip, som starter arbeidet sitt i Norge og som reiser til et område med karanteneplikt, er unntatt innreisekarantene i både arbeidstiden og fritiden i Norge så lenge de følger et strengt testregime. Dette testregimet er arbeidsgiver ansvarlig for.

Dersom det ikke foreligger en slik særregulering, kan arbeidsgiver pålegge ansatte å ta koronatest når arbeidsgiver finner det «nødvendig for å verne liv eller helse». Nødvendighetskriteriet er ment å tolkes snevert. Det er ikke tilstrekkelig at arbeidsgivere pålegger testing av sine arbeidstakere kun med det formål å hindre koronasmitte. Pålegg om koronatest skal kun brukes når det er helt nødvendig med en koronatest. Faren må være alvorlig og fremstå som konkret, nærliggende og sannsynlig. Begrepet «liv eller helse» omfatter fare for både arbeidstakeren selv, andre arbeidstakere og tredjeperson, som for eksempel pasienter eller brukere i risikogruppen. For arbeidsgivere innen helse- og omsorg kan denne hjemmelen til å pålegge koronatest være særlig aktuell. 

Vurderingen av om koronatest kan pålegges av arbeidsgiver må gjøres på bakgrunn av en konkret helhetsvurdering. Relevante momenter i vurderingen kan være den konkrete risikoen ved den enkelte virksomhet, de forholdsregler som er iverksatt av virksomheten, smittetrykket i regionen og virksomhetens art. For en produksjonsbedrift vil det være tvilsomt om det vil være saklig grunn til å pålegge koronatesting. For et sykehus, sykehjem eller liknende virksomheter som omgås folk i risikogruppene jevnlig vil vurderingen kunne stille seg annerledes.

Merk også at det er forskjell på en koronatest som arbeidsgiver pålegger, kontra den som arbeidsgiver oppfordrer til, men som tas med arbeidstakers samtykke. Hvis partene i arbeidsforholdet er enige om at testing er hensiktsmessig, og arbeidstaker dermed samtykker, så er dette helt greit.